b'\n_START_ARTICLE_\nPaulikiaanit\n_START_SECTION_\nHistoria\n_START_PARAGRAPH_\nPaulikiaanien perustaja oli ilmeisesti armenialainen Konstantinus, joka otti lis\xc3\xa4nimen Silvanus Paavalin seuraajana Raamatussa mainitun Silvanuksen mukaan. Sen sijaan tutkijoiden keskuudessa ei ole yhteisymm\xc3\xa4rryst\xc3\xa4 siit\xc3\xa4, kenen Pauluksen mukaan paulikiaanit saivat ryhm\xc3\xa4\xc3\xa4ns\xc3\xa4 viitanneen nimen. Konstantinus Silvanus Bysantin valtakunnan Aasian puoleisissa maakunnissa vaikuttanut manikealaisuus sai nyt selvemmin kristityn luonteen. Paulikiaanit aloittivat ilmeisesti pian ilmestymisens\xc3\xa4 j\xc3\xa4lkeen pitk\xc3\xa4n poliittisen ja sotilaallisen taistelun Bysanttia vastaan. Vuosien 668 ja 698 keisarit Konstantinus III ja Justinianus II l\xc3\xa4hettiv\xc3\xa4t kaksi sotaretke\xc3\xa4 paulikianeja vastaan. Lahkon perustanut Konstantinus Silvanus kivitettiin kuoliaaksi ja h\xc3\xa4nen seuraajansa paulikiaanien johtajana Simeon poltettiin._NEWLINE_Paulikiaanit elpyiv\xc3\xa4t 800-luvun puolella johtajansa Sergiuksen johdolla. Lahko levisi Kilikiaan ja V\xc3\xa4h\xc3\xa4-Aasiaan kasvaen siten, ett\xc3\xa4 se selvisi my\xc3\xb6s keisari Mikael I:n ja keisarinna Theodoran toteuttamista vainoista ja veril\xc3\xb6ylyist\xc3\xa4. Suurimmillaan paulikiaanien vaikutusvalta oli 800-luvun kolmannella nelj\xc3\xa4nneksell\xc3\xa4 sen johtajien Karbeaksen ja Chrysocheirin aikana. Paulikiaanien sotilaallinen mahti murtui lopulta Basileios I:n heit\xc3\xa4 vastaan tekem\xc3\xa4n sotaretken j\xc3\xa4lkeen vuonna 872. Sittemmin paulikialaiset vaikuttivat enimm\xc3\xa4kseen Traakiassa, jonne suuri osa heid\xc3\xa4n kannattajistaan oli siirretty rangaistuksena ja suojaamaan valtakunnan rajaa bulgaareja vastaan. Aasian puolella paulikiaanit s\xc3\xa4ilyiv\xc3\xa4t v\xc3\xa4hint\xc3\xa4\xc3\xa4n ristiretkiin saakka._NEWLINE_Sittemmin paulikialaiset opetukset vaikuttivat etenkin makedonialaisten, bulgarialaisten ja kreikkalaisten talonpoikien keskuudessa ja vaikutti todenn\xc3\xa4k\xc3\xb6isesti bogomiilien syntyyn 900-luvun puolella. Kataarit saivat bogomiilien v\xc3\xa4lityksell\xc3\xa4 vaikutteita paulikiaaneista ja manikealaisista.'